ועדת הכספים, כנסת 20, פרוטוקול מספר 6, 2015-06-01 19:25

צחי הנגבי: אני מודה לכם על הסבלנות, מקווה שראש הממשלה יצטרף אלינו, פשוט יש הרבה ועדות שממתינות.

צחי הנגבי: הוועדה המסדרת ממליצה בפני חברי ועדת הכספים למנות מומלץ מסוים, שמיד נגלה את שמו, כרגע זה עוד מסתורי.

צחי הנגבי: בינתיים אני אבקש מיושב ראש הכנסת לברך אותו.

יולי יואל אדלשטיין: ברשות יושב ראש הוועדה המסדרת, אני אקח לעצמי את הזכות הגדולה להודיע שאותו איש מסתורי הוא חברנו חבר הכנסת גפני, ואני לא חושב שיש צורך להציג אותו לא בפני חברי כנסת ותיקים ולא בפני צוות הוועדה ולא בפני חברי כנסת חדשים, כי הפעילות שלו ידועה.

יולי יואל אדלשטיין: שנים רבות, אחד מוותיקי הבית, גם עמד בראש הוועדה הזאת, שהיא כנראה ועדה חשובה – אני לא ידעתי, אבל לפי מספר המשתתפים בישיבה הזאת לעומת ועדות אחרות, אני חושב שכנראה מדובר בוועדה חשובה.

יולי יואל אדלשטיין: אני אומר את הדברים, כרגיל, באווירה חצי חגיגית ובחיוכים, אבל ברור לגמרי - - -

בנימין נתניהו: כל הכנסת - - -

משה כחלון: גם הממשלה, לא רק הכנסת.

בנימין נתניהו: הכנסת זה הממשלה גם, מה זה הכנסת?

יולי יואל אדלשטיין: > שר האוצר גנב לי את הבדיחה.

יולי יואל אדלשטיין: רציתי לומר שאני מבין את הנוכחות של חברי הכנסת כאן בהמוניהם, ואז הבנתי שהבדיחה לא מוצלחת.

אחמד טיבי: זו הפעם היחידה שמותר לנהור לוועדת הכספים.

אחמד טיבי: ..

מיקי רוזנטל: אם יש מילה במילון העברי שראש המילה רוצה לקבור, זה המילה נוהרים.

מיקי רוזנטל: ..

יולי יואל אדלשטיין: > לא מפריעים ליושב ראש.

בנימין נתניהו: כשיש טיבי וביבי, לא מפריעים.

יולי יואל אדלשטיין: > אני חושב שבאווירה פחות חגיגית ומבודחת, אני יכול לומר, שלמרות שחבר הכנסת משה גפני היה איש המסתורין בתחילת המועמדות שלו, כבר קיימנו אתו מספר ישיבות, לרבות עם שר האוצר, כי היום קצר והמלאכה מרובה, בוודאי בוועדה הזאת.

יולי יואל אדלשטיין: לוחות הזמנים הם כמעט בלתי אפשריים מבחינת התקציב וחוק ההסדרים, שאנחנו אמנם מקווים שיהיה לא עבה מדי, נגיד את זה כך.

משה כחלון: אתה מאלץ אותי לבקש זכות דיבור.

משה כחלון: ..

יולי יואל אדלשטיין: >> הוועדה הזאת צריכה לעשות עבודה יסודית עם כל החוקים האלה.

יולי יואל אדלשטיין: אנחנו סומכים על חבר הכנסת משה גפני, שיעשה את העבודה הזאת על הצד הטוב ביותר, יחד עם חברי הוועדה הוותיקים והחדשים ועם הצוות המסור והמנוסה שיש כאן, ולכן כמו שאומרים, לא נותר לי אלא בכפוף להצבעה שתתקיים עוד כמה דקות, לברך את חברנו משה גפני על קבלת התפקיד החשוב הזה בכנסת – לפקח נכון על הממשלה, להעביר חוקים ותקציבים בצורה נאותה, ומבחינתנו בוודאי אתה תקבל שיתוף פעולה מלא כמו שהיה תמיד.

צחי הנגבי: תודה ליושב ראש הכנסת.

צחי הנגבי: יש פה אמנם חברי כנסת רבים, אבל רק שלושה נבחרו יחד עולי ימים ב-1988.

צחי הנגבי: אחד מהם נהיה ראש ממשלה, השני שלימזל נהיה יושב ראש הוועדה המסדרת, והשלישי הוא היושב ראש הנצחי של ועדת הכספים, אבל לפני שהוא יאמר את דברו, ראש הממשלה.

בנימין נתניהו: משה, אתה יודע מה אמרו חכמינו?

בנימין נתניהו: אתה יודע מה אמרו חכמינו?

בנימין נתניהו: חוץ מדברי החוכמה של יושב ראש הקואליציה, שדבר אחרון שאני אקרא לו זה שלימזל, חכמינו אמרו: הזמן קצר, המלאכה מרובה.

בנימין נתניהו: אין מי שיעשה את המלאכה הזאת טוב ממך, כבר עשית אותה, אתה מנוסה, אתה מיומן ואתה גם אהוד כפי שאתה רואה, ואני מאחל לך הצלחה במלאכה.

משה גפני: תודה רבה.

צחי הנגבי: לפני שנעביר את הפטיש ואת המיקרופון, אנחנו צריכים להצביע.

צחי הנגבי: אני מעלה את המלצת הוועדה המסדרת לחברי ועדת הכספים לבחור כיושב ראש הוועדה את חבר הכנסת משה גפני.

צחי הנגבי: רק חברי הוועדה מצביעים, מי בעד?

צחי הנגבי: מי נגד?

צחי הנגבי: הצבעה בעד – פה אחד המלצת הוועדה לבחור בחבר הכנסת משה גפני ליושב ראש ועדת הכספים נתקבלה.

אחמד טיבי: רביזיה.

אחמד טיבי: ..

יולי יואל אדלשטיין: > הפרוטוקול לא רואה חיוכים.

אחמד טיבי: אני מושך את הרביזיה.

אחמד טיבי: ..

צחי הנגבי: צריך להגיד, שהתוצאות של ההצבעה הן פה אחד.

משה גפני: תודה רבה.

משה גפני: אני מבקש להודות ליושב ראש הוועדה המסדרת, ליושב ראש הכנסת, לך אדוני ראש הממשלה, לך – לשרים החשובים והנכבדים שנמצאים כאן, שר האוצר, לכל השרים האחרים, לחברי הכנסת, חברי הוועדה וכאלה שאינם חברי הוועדה ואורחים חשובים שאני מתרגש מהופעתם כאן ומהרצון לכבד אותי.

משה גפני: אני לא חושב שזה מגיע לי, אבל באמת ועדת הכספים היא ועדה שעכשיו יש לה עבודה רבה מאוד.

משה גפני: גם אנחנו עומדים באמצע שנת תקציב, כאשר צריך לאשר תקציב, צריך להעביר את חוק התקציב, צריך להעביר את כל הדברים ולעשות את זה בפרק זמן שהוא כמעט בלתי אפשרי.

משה גפני: אני לא זוכר שהתקציב אושר כל כך מאוחר בשנה, וזה מכורח הנסיבות, המציאות היא המציאות שנכפתה עלינו.

משה גפני: אני שמח על כך.

משה גפני: אני מודה ליושב ראש ועדת הכספים הקודם, חבר הכנסת ניסן סלומינסקי, שבמשך שנה ושמונה חודשים ניהל כאן את הוועדה.

משה גפני: אני גם יכול לומר, שהוא שמר לי את הוועדה, זאת אומרת אני הייתי קודם והוא שמר על זה שנה ושמונה חודשים והחזיר לי את זה.

מנחם אליעזר מוזס: זה היה בפיקדון.

משה גפני: זה בהומור, אבל אני מודה לחברי הוועדה שהיו כאן בקדנציה הקודמת, ואני מודה לחברי הוועדה שנבחרים עכשיו.

משה גפני: אנחנו נצא לעבודה, כאשר המצב במדינה מצריך – באמת יש ממשלה טובה, ממשלה שהולכת לעשות דברים טובים, ואני מקווה שאנחנו ניתן יד לעניין הזה, נוכל להיות שותפים גם חברי הוועדה.

משה גפני: בעבר כאשר הייתי יושב ראש ועדת הכספים, לא היתה כאן קואליציה ואופוזיציה ברוב המקרים.

משה גפני: על פי רוב היו נושאים בהידברות, אנחנו נדברנו בינינו, גם דברים שהממשלה הביאה, אם היה צריך לעשות שינויים, עשינו שינויים.

משה גפני: אני מתכוון מיד בתחילת השבוע, בעזרת השם, להביא את חוק התקציב - מה שהממשלה אישרה, אנחנו נצטרך לאשר את זה, גם את המועדים שכרוכים בעניין וגם את התקציב הדו-שנתי ל-2015 ו-2016.

משה גפני: אנחנו נצטרך לקיים על זה דיון.

משה גפני: הועברו כבר לוועדת הכספים הנושאים לסדר היום על הגז ועל האבטלה בדרום.

משה גפני: אנחנו נקיים את הדיונים.

משה גפני: יהיה פה מעניין בכל מקרה, גם אם נצטרך לעשות את זה בהומור, אבל נעשה את זה.

משה גפני: אני מודה לכולם, תודה רבה.

משה גפני: אני מודה גם לחברי הסיעה שלי, שנמצאים כאן כולם, חברי סיעת יהדות התורה.

משה כחלון: כולם פה?

מאיר פרוש: אין דברים כאלה.

מנחם אליעזר מוזס: כולם נקבצו ובאו לכאן.

משה גפני: אני מודה לכולם.

משה גפני: אדוני שר האוצר, אתה רצית לדבר?

משה כחלון: לא, רק יושב ראש ועדה יכול לדבר אחרי ראש הממשלה.

בנימין נתניהו: וראש הממשלה יכול לדבר אחרי ראש הממשלה, אני אמרתי את שלי.

משה גפני: הרב מוזס, יושב ראש סיעת יהדות התורה, בבקשה.

משה גפני: אחרי זה אחמד טיבי.

מנחם אליעזר מוזס: כיושב ראש הסיעה, אני גאה ואני שמח שחברינו הנכבד הרב משה גפני חזר למקומו הטבעי, וכמו שהוא אמר, חבריי לא יהיו כאן לא קואליציה ולא אופוזיציה.

מנחם אליעזר מוזס: עם גפני כולם יכולים להיות רגועים, גם תושבי הפריפריה בדרום ובצפון.

מנחם אליעזר מוזס: כולנו זוכרים את המלחמה הגדולה בפרי הגליל, כולנו זוכרים את ההישגים של נעלי בריל, כשלא רצה לגמור כאן את הדיון, עד שלא הגיע הפקס שהעניין מסודר.

מנחם אליעזר מוזס: רבי משה גפני הוא לא רק יהודי של רבי ישראל, אלא של כלל ישראל, הוא דואג לכולם.

מנחם אליעזר מוזס: בעזרת השם, משה לא נשאר לנו אלא לאחל לך – אתה רואה את האהבה שהציבור רוחש לך, ובזכות הציבור הקדוש והגדול הזה אתה בעזרת השם, ה' יהיה בעזרך ובכל אשר תפנה, תשכיל ותצליח אמן.

מנחם אליעזר מוזס: תודה תודה.

משה גפני: אמן, תודה רבה.

משה גפני: חבר הכנסת טיבי ואחרי זה אראל מרגלית.

מיקי רוזנטל: מה קורה פה?

מיקי רוזנטל: כבר אתה מאבד שליטה, כבר, ראית מה זה?

מיקי רוזנטל: לא עברו שתי דקות.

מיקי רוזנטל: ..

אחמד טיבי: אין ספק שביחס אליך אין אופוזיציה וקואליציה, חבר הכנסת גפני אדוני היושב ראש.

אחמד טיבי: אני עבדתי אתך בוועדת הכנסת, גם בכנסת הקודמת נכחת בכל הישיבות וגם בכנסת שבה כיהנת כיושב ראש ועדת הכספים, עשית את זה בצורה מקצועית והוגנת.

אחמד טיבי: זו תכונה שהיא חשובה מאוד, כדי שגם חברי אופוזיציה ירגישו שהם יכולים להשפיע, יכולים למלא את שליחותם הציבורית.

אחמד טיבי: היה לך חשוב לתת לאנשי האופוזיציה את ההרגשה הזאת, שהבקשות שלהן הן לא לריק, בשל העובדה שהן אופוזיציה.

אחמד טיבי: אני בטוח שאתה תמשיך לנהוג כך.

אחמד טיבי: אדוני היושב ראש, אני ראיתי נוכחות שיא בטקס החילופין הזה.

אחמד טיבי: בדקתי, התברר שחצי מאלה שבאו, באו שמחים כי אתה נכנס, וחצי מהם באו שמחים כי ניסן עוזב.

אחמד טיבי: תודה רבה, אדוני.

אראל מרגלית: חבר הכנסת גפני, אני באתי לברך אותך, גם בשם האופוזיציה וחברינו באופוזיציה.

אראל מרגלית: אנחנו מצפים שאת אותו להט, שהפגנת כשהממשלה הקודמת הורידה 50,000 משפחות מתחת לקו העוני, ואת אותו להט שהפגנת כשאנחנו מחינו פה בשם הדרום ו-60,000 עסקים קטנים ומפעלים בשנה האחרונה ב-2014 נסגרו במדינת ישראל, בואו לא נשכח, ובאותו להט שדיברנו על חוסר השוויון המשווע שקיים בהרבה מאוד חלקים בעם – נפגין באופוזיציה ובקואליציה ביחד.

אראל מרגלית: אנחנו באנו לפה, אולי זה יהיה המקום, שבו נוכל למצוא נושאים שעליהם נוכל לעבוד ביחד, מתוך אמונה משותפת, ומתוך דאגה גדולה לחלקים שלמים בעם שנמצאים מאחור, כי לא נותנים להם את ההזדמנות המתאימה.

אראל מרגלית: המשק הישראלי ריכוזי בצורה בלתי נסבלת.

אראל מרגלית: בממשלה הקודמת, הקואליציה הובילה את חוק הריכוזיות.

אראל מרגלית: היא הובילה בצורה חיובית, עשינו פה את המעשה.

אראל מרגלית: החוק לא היה מספיק טוב, אבל עשינו משהו, ובממשלה הנוכחית אנחנו מקווים שנוכל לעזור כדי להעביר החלטות שהמערכת הפיננסית תיפתח לעוד מתחרים, שהעסקים הקטנים יקבלו את ההזדמנות שלהם, ושהרבה מאוד מהתקצוב שצריך להגיע לדרום, לנגב, לצפון, לעוטף עזה יהיה לא רק ברמה של מחוות, אלא ברמה של העדפה מתקנת.

אראל מרגלית: וגם ירושלים שכרגע מונה לה שר, אני חייב לומר, שהכאבים שלה, נושא אחרי נושא, בין אם זה בהדסה או רשות השידור ובין אם זה השכונות שנשארות מאחור, נושא אחרי נושא זקוק לטיפול דחוף, ולא רק לצילומים של כבוד, כמו שאנחנו ראינו פה בזמן האחרון.

אראל מרגלית: אז אנחנו מקווים לעבוד אתך ואתכם ביחד קואליציה, אופוזיציה כדי לנסות לעשות טוב, תיקון.

משה גפני: תודה.

משה גפני: חבר הכנסת מקלב.

אורי מקלב: תודה רבה לך, אדוני היושב ראש.

אורי מקלב: בתחילת הקדנציה הזו היה ויכוח מי חבר הכנסת הוותיק בבניין הזה.

אורי מקלב: אין לי ספק שבבניין – יכול להיות כאלה שהיו להם הפוגות שהיו בממשלה והיו שרים, אבל מי שמכהן ברצף מ-1988 זה אתה.

אורי מקלב: אתה מאוד מכבד את הבניין, ולכן גם הבניין מכבד אותך, אבל חלק ממה שמשאיר אותך בבניין זה באמת ועדת הכספים, שאתה תמיד משתתף בדיונים שלה, גם כשהיית חבר, גם כשהיית ממלא מקום.

אורי מקלב: כשגם לא היית חבר, הקפדת להשתתף בדיונים של ועדת הכספים.

אורי מקלב: אני אספר לכם פה, שאני מדבר כאן לא רק כחבר – יעקב ליצמן, אני יכול לתת לך עכשיו לומר מילות ברכה.

מיקי רוזנטל: החסידים לא יכולים בלי להפריע לליטאים...

אורי מקלב: לא, אתה רואה שהליטאים לא נותנים להם אפילו את האפשרות להפריע להם, הם לא נותנים...

משה גפני: סגן שר הבריאות, הרב ליצמן.

יעקב ליצמן: > האמת היא שמכבדים אותי כי אני הייתי כאן במקום שלו, פעמיים, שלוש אפילו.

יעקב ליצמן: קודם כל אני מברך את חברי.

יעקב ליצמן: אני מתנצל, שאני צריך ללכת.

יעקב ליצמן: אני רוצה לברך.

יעקב ליצמן: בקדנציה הזאת כרגע 8-9?

יעקב ליצמן: לא מקנא בך.

מיקי רוזנטל: אבל הוא התחיל אתנו בטוב.

משה גפני: כן, אבל זאת אופוזיציה אחראית.

יעקב ליצמן: מיקי, אני מתפלא, הבעיה שלו שיש לו שמונה בטוחים אתו, התשעה לא, זאת הבעיה שלך.

יעקב ליצמן: לכן אני מברך אותך ויודע שיש כאן הרבה רפורמות שצריך לעשות, בעיקר דברים חברתיים בנושא קצבאות ילדים, אני מניח שגם אני אביא כל מיני דברים.

יעקב ליצמן: אני לא יודע אם סיעוד ושיניים יבואו לכאן, יש הרבה דברים חברתיים, ואני בטוח שנוכל להביא את הדברים הקשים והנכונים, וגם הקלים כמובן להצבעה.

יעקב ליצמן: בהצלחה.

יעקב ליצמן: איך אומרים?

יעקב ליצמן: טוב שם טוב משמן טוב.

יעקב ליצמן: ועדת כספים זה שמן טוב, אבל שם טוב יותר טוב.

יעקב ליצמן: תודה.

יעקב ליצמן: אני מתנצל, אורי.

אורי מקלב: לא, אני שמח על הדברים שאמרת, אני גם מתחבר לדברים.

אורי מקלב: הדברים שלך והדברים שלי הם בעצם המשך אחד גדול.

אורי מקלב: התחלתי לספר לכם סודות מבפנים, שניסינו החברים חברי המפלגה לשכנע את גפני לגוון את התפקידים.

אורי מקלב: כבר היית יושב ראש ועדת הכספים, כבר כיהנת בזה הרבה שנים, יש לך אפשרות לקבל משרדים שיכולת גם שם ליישם את היכולות שלך.

אורי מקלב: גפני התעקש, דחה אותנו ולא אפשר לנו אפילו להעלות את זה על דעתנו.

אורי מקלב: הוא נשאר בכנסת, הוא נשאר בוועדת הכספים, ולכן אתה גם מוערך.

אורי מקלב: אין ספק לגבי הכישורים שלך.

איתן כבל: אבל אתה שם לב שאין פה כמעט חדשים, כולם הלכו לניסן סלומינסקי ואמרו שאצלו נעשים כוכבים.

איתן כבל: ..

רחל עזריה: אני רוצה להגן על החדשים.

משה גפני: הוא לא התכוון אליך.

רחל עזריה: אנחנו נבחרת של חדשים.

אורן אסף חזן: איתן, לא תהיה לה ברירה, היא תלמד בסוף...

אורי מקלב: אין לי ספק שהוועדה תרוויח מהכישורים המיוחדים שלך, מהתפיסה המהירה, מהזיכרון, מהחריפות, מההשקעה הרבה מאוד, גם מההומור הם ירוויחו לא מעט בעניין הזה, אין ספק.

אורי מקלב: אני בטוח שהוועדה תמשיך במסורת בזמנך, שהכנסת הזאת היא חברתית.

אורי מקלב: הוועדה הזאת תמיד היתה חברתית בזמנך, בתקופה שלך בוודאי.

אורי מקלב: כפי שהזכירו, אנחנו זוכרים את המאבק שלך על פיטורי עובדים, על סגירת מפעלים, על המים ועל מחירי המים ועוד דברים רבים.

אורי מקלב: הוועדה לא תצטרך להמציא את הגלגל, אתה תעשה את זה.

אורי מקלב: נשאר רק לברך אותך, אנחנו גאים לברך אותך, שאתה והוועדה תצליחו בקדנציה הזו ושתהיה קדנציה ארוכה, הרב גפני.

משה גפני: תודה.

רחל עזריה: האמת היא שאני רוצה לומר שני משפטים.

רחל עזריה: כשנכנסתי לכנסת, נפגשתי עם הרבה חברי כנסת, ויש פה הרבה חדשים לשעבר שנמצאים פה שנה ושמונה חודשים.

רחל עזריה: שאלתי אותם כל מיני שאלות, ואחת השאלות ששאלתי היתה מי הדוגמה שלהם.

רחל עזריה: כולם אמרו לי: כשאני אגדל, אני רוצה להיות גפני.

מיקי רוזנטל: אני מאחל לך הצלחה רבה.

מיקי רוזנטל: יש לי בקשה, בעברית אומרים: החיפזון מהשטן, בלטינית יש פתגם יותר טוב.

מיקי רוזנטל: יש לחץ גדול, תקציב וחוק ההסדרים והמון המון דברים, אבל הרומאים אמרו בלטינית "פסטינה לנטה", תמהר אבל לאט.

משה גפני: תודה רבה, רשמתי לי.

איתן כבל: האמת היא שלעונג הוא לי לראות אותך, לכבודה של הכנסת שאתה עומד בראשה.

איתן כבל: אין לי ספק שאתה מהטובים ביותר שיש בבית.

איתן כבל: אתה יודע שזאת עמדתי אליך מאז ומעולם, זאת לא אמירה מן הפה ולחוץ.

איתן כבל: אני מקווה שנדע לאתגר אותך.

איתן כבל: אין לי ספק שהחברים בוועדה בראשות אראל יידעו לאתגר אותך, יידעו לעשות את העבודה הכי טוב שאפשר, והכול הכול יהיה לשם שמים, כך אני מאמין, וזה הכיוון וזה הרצון.

איתן כבל: תודה, בהצלחה.

משה גפני: תודה רבותי.

משה גפני: רצית להגיד משהו?

אורן אסף חזן: רק להגיד לך מברוכ.

משה גפני: תודה רבה.

משה גפני: אני מודה לכולם.